钦定古今图书集成/明伦汇编/家范典/第105卷 > 宋郑氏家范 > 《外大父祝公遗事》宋·朱熹
## 钦定古今图书集成/明伦汇编/家范典/第105卷 > 宋郑氏家范 > 《外大父祝公遗事》宋·朱熹

外祖家新安祝氏，世以赀力“顺善”闻于州乡，其邸肆
生业几有郡城之半，因号“半州祝。”家有讳景先者，号
“二翁”，尢长者，元祐黄太史尝赞其画像，广幅全身大
书百许字，词甚瑰玮，经乱而逸。熹少时见外大父犹
能诵其语，至诸舅则皆已不复记忆矣。二翁诸子皆
读书，外大父其第一子也，讳确，字永叔，特淳厚孝谨少时闻父母将谋婚，迯避累日，家人惊索，得之，犹涕
泣不能已。问其故，则曰：“审尔，则将不得与父母昆弟
蚤夜相亲矣。”亲丧，庐墓下，手植名木以千数，率诵佛
书若干过，乃植一本，日有常课。比终制而归，则所植
已郁然成阴矣。一兄一弟先后死熙河，皆亲往致其
丧，往反徒步，不啻万里。所舍辄悲号，上食如礼。夜寝
柩旁，不忍跬步离去，路人皆为叹息。诸弟求析其产，
公为涕泣晓譬，不能夺。时四妹犹未行，而诸弟得财
皆散去不复顾，公独罄己赀以遣之。其一归同郡汪
公勃。汪公后登二府，终身德公，不能忘人。“《两贤》之。”岁
大疫，亲旧有尽室病卧者，人莫敢闯其门。公每清旦
辄携粥药造之，遍饮食之而后反，日以为常。其他济
人利物之事，不胜计，虽倾赀竭力，无吝色。乡人高其
行。学试又多占上列，郡博士请录其学事。时三舍法
行，士子无不繇庠序以进。公从容其间，若无所为，而
后生得所矜式，咸敬服焉。熹先君子于时亦为诸生，
年甚少，未为人所知，公独器重，以女归之，后卒以文
学致大名，世乃以公为知人。方腊之乱，郡城为墟，乡
人有媚事权贵者，挟墨敕徙州治北门外，以便其私。
而所徙窊下，潦涨辄平地数尺，众皆不以为便，将列
其事以诉诸朝者，馀二千人而莫敢为之首，公奋然
以身任之。其人忿疾，复取特旨，坐公以“违御笔”之罪。
公为变姓名，崎岖逃遁，犹下诸路迹捕不置。如是累
年，时事变更，群小破散，然后得免，而州治亦还故处，
乡人至今赖之。而公之家赀事力不能从，如往时矣，
然终不以为悔也。比其晚岁，生理益落，而好施不少
衰，年八十三以终。娶同郡俞氏，亦有贤行，生二男一
女。伯舅莘，娶张氏，其先以治狱有阴功，王宣徽拱辰
所传张佛子者也。次即先夫人，德行特似公，其行事
自见《家传》。叔舅峤，少敏悟有文，长从先君子游，闻伊、
洛之风而说之，然求举辄不利。俞夫人及伯舅既先
卒，叔舅后公十馀年，亦即世。今惟伯舅之子康国居
建之崇安，叔舅之孙回居剑之尤溪，而康国二子已
总发能诵《书》矣。熹惟外大父之淳德高行，先人后己，
其诚心所“格，固宜有后。而康国母家所积之远又如
是，天之报施，其将在于此乎！窃感陶公作《孟府君传》，
及近世眉山苏公，亦记程公遗事，不胜凯风寒泉之
思，因书此以遗康国，使藏于家，时出而训习之，以厉
其子孙。”又记“尝闻先夫人说，第四外叔祖豪侠不羁，
蚤从黄太史游。黄公谪黔中，因以客从。黄公贤”之，为
更名林宗，而字之曰有道，与之讽咏，书札甚多，今皆
不存，独所为书柳如京《皇考志》，世或传其墨本姓字
尚可见耳。先夫人及叔舅少时犹及见其道，说黄公
言行甚详，酒酣悲歌，感慨凄切，绝不类世俗音调。问
其所以，则曰：“黄公之遗声也。”此事外家兄弟亦少闻
者，因附记于此云。

熹既叙此事，将书以遗济之弟，未果，而济之复以疾不起，其二子丙癸相从于建阳，因书畀之，俯仰今昔，为之流涕不能已。庆元戊午腊月既望书。

《谈氏外孙生三日喜是男，偶吟成篇兼戏呈梦得　　　　　　　　　　　唐白居易》

玉芽珠颗小男儿，罗荐兰汤浴罢时。芣苢春来盈女
手，梧桐老去长孙枝。庆传媒氏燕先贺，喜报谈家乌
预知。明日贫翁具鸡黍，应须酬赛《引雏诗》。